स्वाधीनता और तर्क के बीच एक अन्य रास्ते से संबंध खत्म होता है, जब लोभ घेर लेता है। मुक्त बाजार व्यवस्था ने आदमी को लोभी और वेध्य बनाया है। अब भ्रष्टाचार एक धर्मनिरपेक्ष और दलनिरपेक्ष मामला है। यह एक निर्दलीय तूफान है, जिसमें आम लोग घिरे हुए हैं। अब भ्रष्टाचार किसी की राजनीतिक पसंद को प्रभावित नहीं करता, क्योंकि यह एक अदृश्य सार्वभौम जश्न है। यह ऊपर से नीचे तक एक महान आर्थिक कर्मकांड है। माना जाता है कि विदेशी बैंकों में जमा लाखों करोड़ रुपए के काले धन में गरीबों की स्वाधीनता कैद है। एडमंड बर्क ने काफी पहले लिखा था, ‘एक व्यापक रूप से भ्रष्ट नागरिक समाज में स्वाधीनता चिरस्थायी नहीं हो सकती।’ आज जो भी सत्ता में होता है वह अपने अच्छे विचारों, आदर्शों और कार्यों के कारण सत्ता में नहीं होता, बल्कि कारण होते हैं पिछली सत्ता से ऊब और जन-असंतोष। आम तौर पर भ्रष्टाचार अब मतदाता की राजनीतिक पसंद को प्रभावित नहीं करता क्योंकि वह भुलक्कड़ होता है। उस युग में स्वाधीनता का क्षय निश्चित है, जिस युग में भूलने की बीमारी हो या नकारात्मक स्मृतियाँ छाई हों।